༈ མཁའ་འགྲོ་གསང་བ་ཡེ་ཤེས་དཀའ་གནད་སྐོར། རང་ཉིད་མཁའ་འགྲོར་གསལ་བའི་སྐུ་དབུས་རྩ་གསུམ་འཁོར་ལོ་བཞི་དང་བཅས་གསལ་བའི་སྤྱི་བོ་རུ་རིགས་བདག་པདྨ་ཐོད་ཕྲེང་གསལ་བཏབ་ལ་མོས་གུས་དྲག་པོས་ཐུགས་རྒྱུད་བསྐུལ་བའི་མོད། སྐུ་ལས་བདེ་སྟོང་ཡེ་ཤེས་ཀྱི་བདུད་རྩིའི་རྒྱུན་བབས་སྤྱི་བོ་བདེ་ཆེན་འཁོར་ལོ་ནས་རིམ་བཞིན་བབ་པས་མགྲིན་པ་སོགས་རྩ་འཁོར་རྣམས་སུ་རིམ་པར་ཞུགས། རྡོ་རྗེ། པདྨ། སངས་རྒྱས། རིན་ཆེན་རིགས་ཀྱི་རྣལ་འབྱོར་མ་དང་དཔའ་བོ་ཡབ་ཡུམ་འཁོར་རིགས་ཀྱི་དཔའ་བོ་མཁའ་འགྲོའི་ཚོགས། ཏིལ་གྱི་གོང་བུ་ཁ་བྱེ་བ་ལྟར་བཞུགས་པ་རྣམས་ལ་མཆོད་པ་ཕུལ། བདེ་སྟོང་ཡེ་ཤེས་ཆེན་པོས་མཉེས་པར་བྱས། དབང་བཞི་ཐོབ། དགའ་བཞིའི་ཡེ་ཤེས་ཉམས་སུ་མྱོང་། སྒྲིབ་པ་བཞི་དག །སྐུ་བཞི་གོ་འཕང་ཐོབ་པར་བསམ་ཞིང་བསྙེན་སྔགས་བཟླས། ཡང་རང་སྲོག་སྔགས་ཕྲེང་དང་བཅས་པ་ལ་ཕོག་པས་གཡོན་བསྐོར་དུ་དྲག་ཏུ་འཁོར་འོད་ཟེར་ཆེར་སྤྲོས། བདག་དང་མདུན་རྟེན་གཙོས་པའི་འོད་ཀྱིས་སྲིད་ཞིའི་ཁམས་ཐམས་ཅད་ཁྱབ། རང་གཞན་དོན་གཉིས་བྱས། ཚུར་འདུས་པས་གཟི་བྱིན་ལྷག་པར་དུ་འབར། གཙོ་འཁོར་མ་ལུས་པ་ཐམས་ཅད་བདེ་ཆེན་ཡེ་ཤེས་ཉམས་འུར་བས་ཀུན་གྱི་ཞལ་ནས་རྡོ་རྗེའི་གླུ་དབྱངས་འུར་འུར། །དགའ་བཞིའི་བྲོ་རྡུང་ཁྲིགས་ཁྲིག །རྩ་ཁམས་བ་སྤུ་ཚུན་ཆད་བདེ་དང་སྟོང་པར་ཕྲིལ་ཕྲིལ་སོང་བས་དུག་ལྔ་དབྱིངས་སུ་སངས་སང་། དབང་བཞི་བྱིན་རླབས་བདེ་སྟོང་བདུད་རྩིའི་རྒྱུན་ན་ར་ར་བབ་པས། སྣང་བ་སྐུ་དང་འཇའ་འོད་ཟེར་དང་ཟེར་ཕྲེང་དུ་ཡལ་ཡལ། སྒྲ་གྲགས་འབྱིན་འཇུག་ཐམས་ཅད་རླུང་སྔགས་སུ་དིར་དིར། དྲན་རྟོག་ཐམས་ཅད་ཆོས་སྐུའི་ཡོ་ལངས་སུ་སོང་བས། །འགྲོ་བའི་མ་རིག་ཉོན་མོངས་ཀ་ནས་དག་ཏེ །འཇའ་ལུས་ཟང་ཐལ་ཆེན་པཽས་ངང་དུ་འཁོར་འདས་གྱི་རྩལ་སྣང་ཐམས་ཅད་མཁའ་འགྲོའི་དཱ་ལར་རྫོགས་པར་བསམ་ལ་སྒྲུབ་སྔགས་ཅི་ནུས་སུ་བཟླའོ། །སྐབས་སུ་བར་རླུང་དང་སྦྲག་འབྱིན་འཇུག་སྔགས་སུ་སློབ། ཐུན་གྱི་ཆ་བགོས་ཏེ་ཕྱེད་རང་གཞུང་དུ་བཤད་པ་ལྟར་རླུང་སྒྲུབ་ལ་འབད་ཅིང་བདེ་སྟོང་གི་ཡེ་ཤེས་བསྐྱེད་པའི་ཐབས་ལ་འབད། ལས་སྦྱོར་ནོར་སྒྲུབ། དབང་སྡུད། ཕྲིན་ལས་ཀུན་སྒྲུབ་སོགས་གང་དགོས་མོས་པ་དང་བསྟུན། སྤྱི་ལྟར་འདི་ཉིད་པདྨའི་རིགས་ཅན་ཡིན་པར་སོང་ལས་སྦྱོར་གཙོ་བོ་དབང་སྡུད་ལ་བགྱིས་ན་འཐད། དམིགས་པ་རང་ཉིད་མཁའ་འགྲོའི་ཐུགས་སྲོག་ལས་བདེ་བ་ཆེན་པོའི་རང་རྩལ་ཞིང་ཁམས་རབ་འབྱམས་ཐམས་ཅད་ཁྱབ་རྒྱལ་བ་སྲས་དང་བཅས་པའི་ཐུགས་རྒྱུད་སྐུལ། ཚུར་འདུས་པའི་དེ་ཐམས་ཅད་གྱི་ནུས་སྟོབས་རྫོགས་པར་བྱས། སླར་འོད་དམར་ལྕགས་ཀྱུའི་དབྱིབས་ཅན་སྲིད་ཞི་ཁམས་ཐམས་ཅད་གང་བར་འཕྲོས་པའི་ལྷ་འདྲེ་མི་གསུམ་སྐྱེ་འགྲོ་ཕོ་མོ་ཐམ་ཅད་དབང་དུ་བསྡུས་ལ་ཅི་བསྒོ་བའི་ཕྲིན་ལས་ཐོག་མེད་དུ་སྒྲུབ་པར་བསམ་ལ་དབང་སྡུད་སྔགས་བཟླས། འདི་རྣམས་ཕྲིན་ལས་ཀྱི་རྩ་བ་མཁའ་འགྲོ་ཡིན་པས་གལ་ཆེའོ། །